b'\n_START_ARTICLE_\n\xc3\x98dem\n_START_PARAGRAPH_\n\xc3\x98dem (fra gresk \xce\xbf\xce\xaf\xce\xb4\xce\xb7\xce\xbc\xce\xb1, \xc2\xabhevelse\xc2\xbb) eller stuvning er en opphopning av v\xc3\xa6ske utenfor blodkar i et kroppsvev. Det kan opptre hvor som helst i kroppen, men er mest vanlig rundt anklene. _NEWLINE_Ved ubalanse mellom filtrasjon og reabsorbsjon av v\xc3\xa6ske mellom blodkar og vev, og ved redusert lymfedrenasje slik at v\xc3\xa6sken ikke unnslipper interstitiet, oppst\xc3\xa5r \xc3\xb8dem. _NEWLINE_\xc3\x98dem er oftest en f\xc3\xb8lgetilstand til andre sykdommer som hjertesvikt eller nyresvikt. Dette er tilstander som f\xc3\xb8rer til forstyrrelser i sirkulasjonen som gir opphopning eller stuvning i kartreet, og v\xc3\xa6ske presses ut fra blodkarene p\xc3\xa5 grunn av det h\xc3\xb8ye trykket som oppst\xc3\xa5r._NEWLINE_Enkelte medikamenter som glukokortikoider, antidepressiva eller kalsiumantagonister kan gi \xc3\xb8demdannelse. _NEWLINE_\xc3\x98demer behandles ved \xc3\xa5 helbrede grunntilstanden eller fjerne andre bakenforliggende \xc3\xa5rsaker. Vanndrivende medikamenter spiller en sentral rolle i den symptomatiske behandlingen, og kan v\xc3\xa6re livreddende ved akutte \xc3\xb8demer i lungene.'